En voldtægt fandt sted lørdag aften på botilbuddet Bakkebo ved Mariager. En 22-årig mand blev tilbageholdt af personalet på stedet, og da Nordjyllands Politi ankom  anholdte de manden. Søndag eftermiddag blev han fremstillet i grundlovsforhør i Retten i Hjørring. Han er sigtet for voldtægt, men nægter sig skyldig. Ifølge forsvarer Mette Lindhardt kommer sigtelsen som et chok for den 22-årige. Han var under grundlovsforhøret iført et fikseringsbælte. Den 22-årige mand nægtede sig skyldig, og herefter blev dørene blev lukket. Han er nu varetægtsfængslet i surrogat i fire uger. Voldtægten skete på Bakkebo, der er et botilbud under region Nordjylland. Her bor der yngre mennesker, der har varigt nedsat fysisk og psykisk funktionsevne samt en dom om anbringelse eller tilsyn. Den 22-årige har tidligere en behandlingsdom, og derfor var han anbragt på Bakkebo. Den forurettede er efter TV2 Nords oplysninger en anden beboer på bostedet.

Referat:
En 22-årig mand er sigtet for voldtægt, og blev søndag varetægtsfængslet i fire uger i surrogat